་དངོས་གྲུབ་དམ་པ་ད་ལྟ་ཉིད་དུ་བདག་ལ་སྩལ་དུ་གསོལ༔མཐར་རྫས་འདུ་ཅི་རིགས་འབུལ༔ཤིནྟཾ་པུཥྟིཾ་པཱ་ཤཾ་མ་ར་ཡ་ཕཊ༔ སརྦ་སིདྡྷི་ཧཱུྃ་བྷྲཱུཾཾ༔ འདོད་གསོལ་སྦྱར༔ སླར་གཏང་རག་ནི༔ཨོཾ་ཨཱཿཧཱུྃ༔ དབྱིངས་ཀྱི་རང་མདངས་བདེ་ཆེན༴སོགས། རྫས་མཐར༔ སོ་རྩི༔ གོས་ཟུང་འབུལ༔ ཟས་ཚོགས་འབུལ་རྗེས༔ གཏོར་མ་འབུལ༔ བསྟོད་པ་བྱ༔གཞུང་གི་དངོས་གྲུབ་དང་ནོངས་བཤགས་བྱས་ལ་གཤེགས༔ མེ་ལྷའི་གཏང་རག་ནི༔ལྷུན་གྲུབ་ཀྱི་མེ་ལྷ་སྔར་བཞིན་གསལ་གདབ་ལ༔ མར་ཁུ་ལན་བདུན་འབུལ༔ མཆོད་རྫས་བཅས་གྲུབ་ནས་སོ་རྩི༔ གོས་ཟུང༔ཟས་ཚོགས་འབུལ་རྗེས་གཏོར་མ་འབུལ༔ བསྟོད་པ་བཤགས་པ་བཀྲ་ཤིས་རྣམས་བྱ༔ཞེས་མེ་ཏོག་གཏོར་ལ་བཀྲ་ཤིས་ཅི་རིགས་བརྗོད༔ བསྲེགས་བླུགས་ལ་མི་དབང་བའི་འབྱུང་པོའི་ཕྱིར་གཏོར་མ་འབུལ༔མཐར་དགེ་རྩ་རྫོགས་བྱང་དུ་བསྔོས་ལ་མི་དམིགས་པར་བཞག༔ རྗེས་ལས་མི་མངོན་པར་བྱ༔དེ་ལྟར་ཚོགས་བསགས་སྒྲིབ་སྦྱང་ཐམས་ཅད་ཀྱི་མཆོག་བླ་ན་མེད་པ༔དམ་ཚིག་ཉམས་ཆག་སྐོང་བར་བྱེད་པའི་རྡོ་རྗེ་རྣོན་པོའི་ཐབས་རྨད་དུ་བྱུང་བ་འདིས་ལྷུན་གྲུབ་ཀྱི་ཕྲིན་ལས་ཚེགས་མེད་དུ་འགྲུབ་ཅིང་ཚེ་འདིར་སངས་རྒྱས་མཁའ་འགྲོ་ཡེ་ཤེས་མཚོ་རྒྱལ་གྱིས་རྗེས་སུ་འཛིན་ཅིང་མཆོག་གི་དངོས་གྲུབ་ཐོབ་པར་གདོན་མི་ཟའོ།། ས་མ་ཡཱ། ཡེ་ཤེས་མཚོ་རྒྱལ་གྱི་གསང་བའི་དབང་གི་ལོ་རྒྱུས་བཞུགས༔ཆོས་སྐུ་རྒྱལ་བ་ཡུམ་ཆེན་མོར་ཕྱག་འཚལ་ལོ༔འདིར་དུས་གསུམ་རྒྱལ་བ་ཐམས་ཅད་བསྐྱེད་པའི་ཡུམ་མཆོག༔གསང་སྔགས་བསྟན་པའི་གསལ་བྱེད༔ གངས་ཆེན་འདྲེན་པའི་མ་གཅིག༔ འབྲེལ་ཚད་དོན་ལྡན་སྔགས་ཀྱི་རྣལ་འབྱོར་ཆེན་མོ༔ མཁའ་འགྲོ་ཡེ་ཤེས་མཚོ་རྒྱལ་ཞེས་བྱ་བ༔ འོག་མིན་ཆོས་ཀྱི་དབྱིངས་ཀྱི་ཕོ་བྲང་ན་དབྱིངས་ཀུན་ཏུ་བཟང་མོའི་ཐུགས་རྗེའི་རྩལ་གོ་མ་འགགས་པའི་རང་གཟུགས་རྒྱལ་བ་ཡུམ་ཆེན་མོ་ཉིད་ཀྱིས༔གདུལ་བྱའི་བློ་དང་མཐུན་པར་རྒྱལ་ཡུམ་སྒྲོལ་མ་ཉེར་གཅིག་སོགས་སྒྱུ་འཕྲུལ་གྱི་མཛད་པ་བསམ་གྱིས་མི་ཁྱབ་པ་དང༔ ཁྱད་པར་དུ་ཡང་གསང་སྔགས་བླ་ན་མེད་པའི་དཀྱིལ་འཁོར་ཆེན་པོར་བདེ་ཆེན་ཡེ་ཤེས་ཀྱི་ལས་ཀྱིས་དབང་བསྒྱུར་བ་རྡོ་རྗེ་ཕག་མོ་དང༔ ལྷ་གནས་དག་པར་ལྷ་མོ་དབྱངས་ཅན་མ་ཞེས་བྱ་བ་འཁོར་འདས་ཀྱི་སྒྲ་དབྱངས་ཀྱི་ངོ་བོ་གཟུགས་སྐུ་བཞིན་ལག་གི་རྣམ་པར་ཤར་བ་ཉིད༔བོད་གངས་ཅན་གྱི་གདུལ་བྱ་དུས་ལ་བབ་པའི་ཚེ༔བསྒྲགས་གྲོང་མོ་ཆེའི་འགྲམ་དུ༔ མཁར་ཆེན་རྒྱལ་པོའི་སྲས་མོར་བཙས་པའི་ནུབ༔ ཆུ་མིག་མཚོར་གྱུར་པས་མཚན་དུ་མཚོ་རྒྱལ་ཞེས་གསོལ༔ དེ་ཡང་མཚན་དོན་ཁྱད་པར་ཅན་གྱི་དབང་དུ་བྱས་ན༔ཨོ་རྒྱན་པདྨའི་བདེ་བ་ཆེན་པོའི་གཟུངས་མར་མངའ་གསོལ་ཞིང༔སངས་རྒྱས་ཀྱི་བསྟན་པ་རྒྱ་མཚོ་རྒྱལ་ཁམས་འདིར་རང་དབང་བསྒྱུར་བར་ཁྱབ་ཅིང་རྒྱས་པའི་གྲོགས་སུ་ངེས་པ་དང༔བྱེ་བྲག་ཏུ་བདེ་བ་ཆེན་པོའི་ཡེ་ཤེས་ཟག་མེད་རྒྱ་མཚོ་འབར་བས་ཕྱོགས་བཅུའི་རྒྱལ་བ་རྣམས་ཀྱི་གསང་བ་གསུམ་གྱི་དགྱེས་པ་བསྐྱེད་ཅིང༔ཁྱད་པར་སྔགས་ཀྱི་རྒྱུད་སྡེ་རྒྱ་མཚོ་རབ་འབྱམས་ཀྱི་ཡང་བཅུད་ཟབ་གཏེར་རིན་པོ་ཆེའི་སྨོན་ལམ་གཏད་རྒྱ་དུས་སུ་སད་ཅིང་འགྲོ་དོན་སྤྱོད་པའི་རྒྱལ་སྲས་ཡོངས་ཀྱི་གྲོགས་སུ་བསྔགས་པ༔ ངོ་བོ་རྒྱལ་བ་ཀུན་དང་དབྱེར་མེད་དུ་བཞུགས་ཤིང༔ རྣམ་པ་གཟུགས་སྐུ་གང་འདུལ་མཛད་པ་རྒྱ་མཚོ་ལ་བརྟེན་ནས་འགྲོ་བའི་ཁམས་མ་ཟད་ཀྱི་བར་དུ་རྒྱལ་སྲས་ཀྱི་སྤྱོད་པ་རླབས་ཆེན་པོས་འགྲོ་དོན་སྐྱོ་དུབ་མེད་པར་རྟག་ཏུ་མཛད་ལ༔ བོད་འདིར་རྗེ་འབངས་ཉེར་ལྔའི་ཡ་གྱལ༔ཐུགས་བྱོན་གཟུངས་མ་ལྔའི་མཆོག་ཏུ་བཞུགས་ནས་ཟབ་གཏེར་སྤྱི་དང༔ ཁྱད་པར་མཁའ་འགྲོ་དགོངས་པ་འདུས་པའི་ཆོས་ཀྱིས་དང་པོར་བདག་རྒྱུད་སྨིན༔བར་དུ་ལྷ་སྲས་སོགས་གཞན་རྣམས་རྗེས་སུ་བཟུང༔མཐར་རྗེ་འབངས་སྤྲུལ་པའི་གདུལ་བྱ་དུས་ལ་བབ་ཚེ༔སངས་རྒྱས་ཀྱི་སྤྲུལ་པས་འགྲོ་འདྲེན་རྒྱ་མཚོའི་རླབས་ལྟར་དུས་ལས་མི་ཡོལ་བས༔དད་པའི་རྫིང་བུར་ཐུགས་རྗེའི་ཟླ་གཟུགས་ཤར་བའི་སྨོན་ལམ་དང་མཐུན་པར༔གསང་བདག་ཆོས་དབྱིངས་རྡོ་རྗེས་རིན་ཆེན་ས་གཏེར་དང༔ཟབ་མོ་དགོངས་པའི་གཏེར་གཉིས་ཟུང་འབྲེལ་དུ་ཤར་བ་གཏན་ལ་ཕབ་པའི་ཆོས་སྐོར་ཤིན་ཏུ་ཟབ་པ་ལགས༔དང་པོ་གཏེར་སྟོན་རང་ཉིད་ཀྱིས་ཟབ་ཆོས་འདིར་བརྟེན་ནས་བསྙེན་སྒྲུབ་རྟགས་ཐོན་ཡང་ཡང་བྱས་ཤིང༔མཐར་སྐལ་ལྡན་སྨོན་ལམ་ལས་ཀྱིས་འབྲེལ་བ་སྐུ་ཞབས་འཇིགས་མེད་ཡེ་ཤེས་བསྟན་འཛིན་རྒྱ་མཚོ་ནས་རིམ་པར་བརྒྱུད་པ་ལ་སེལ་མེད༔ བྱིན་རླབས་ཀྱི་དྲོད་མ་ཉམས༔དངོས་གྲུབ་ཀྱི་རྩི་མ་ཡལ༔ རྩ་གསུམ་རྒྱ་མཚོའི་བྱིན་རླབས་སྤྲིན་ལྟར་གཏིབས་ཤིང༔དམ་ཅན་སྲུང་མའི་ཕྲིན་ལས་གློག་ལྟར་འཁྱུགས་པའི་བདག་ཉིད་ཅན་དུ་བཞུགས་པ་འདི་ཉིད་ཀྱི་རྡོ་རྗེ་དབང་བསྐུར་ཟབ་མོ་བགྱི་བ་ལ༔བདག་སློབ་དཔོན་གྱིས་བགྱི་འོས་རྣམས་སྔོན་དུ་གྲུབ་ཟིན་ནས༔ད་ལྟ་སྐལ་བ་དང་ལྡན་པའི་སློབ་མ་ཁྱེད་རྣམས་རྗེས་སུ་འཛིན་པ་ཡིན་ནོ༔ ས་མ་ཡ༔ རྒྱ་རྒྱ་རྒྱ༔ ཞེས་པའང་ཆོས་ཀྱི་བདག་པོས་དབང་གི་ལོ་རྒྱུས་ཤིག་དགོས་ཞེས་བསྐུལ་ངོར་ཕྲིན་ལས་གླིང་པས་གང་དྲན་ཤར་མར་སྤེལ། དགེའོ། ། མཁའ་འགྲོ་ཡེ་ཤེས་མཚོ་རྒྱལ་གྱི༔ དབང་ཆོག་ཡེ་ཤེས་སྙེ་མ་ཞེས་བྱ་བ་བཞུགས་སོ༔དུས་གསུམ་རྒྱལ་ཀུན་བསྐྱེད་པའི་ཡུམ༔ ཡེ་ཤེས་མཚོ་རྒྱལ་མཆོག་ལ་འདུད༔དེ་ལ་བརྟེན་ནས་རྣམ་འབྱོར་གྱིས༔སློབ་མ་རྗེས་སུ་འཛིན་པའི་ཐབས༔དབང་ཆོག་མཎྜལ་ཚུལ་བཞིན་བཀོད༔ བདག་མདུན་མཆོད་སྒྲུབ་ལེགས་གྲུབ་ནས༔སློབ་མ་གྲལ་འཁོད་ཁྲུས་བྱས་ཤིང༔ བགེགས་བསྐྲད་བསྲུང་བའི་འཁོར་ལོ་བསྒོམས༔ ལོ་རྒྱུས་བཤད་ཅིང་སྤྲོ་བ་བསྐྱེད༔ དང་པོ་གསོལ་བ་གདབ་པ་ནི༔ ཀྱཻ༔ དཀྱིལ་འཁོར་ཡོངས་ཀྱི་ཁྱབ་བདག་འཁོར་ལོའི་མགོན༔ དངོས་གྲུབ་ཀུན་གྱི་འབྱུང་གནས་ཡིད་བཞིན་གཏེར༔མཚུངས་མེད་དྲིན་ཆེན་རྩ་བའི་བླ་མ་ཡིས༔ སྨིན་བྱེད་དབང་གི་གདམས་པ་སྩལ་དུ་གསོལ༔གནང་བ་སྦྱིན་པ་ནི༔ གསང་སྔགས་ཆོས་འདི་ཨུ་དུམ་ཝཱ་ར་འདྲ༔ལྷག་པར་མ་རྒྱུད་དངོས་གྲུབ་འབྱུང་བའི་སྒོ༔ འདི་འཕྲད་ཤིན་ཏུ་སྐལ་བཟང་སྨོན་ལམ་ཅན༔ ཤིན་ཏུ་དད་གུས་སྤྲོ་བ་སྐྱེད་པར་གྱིས༔ དམ་ཆུ་སྦྱིན་ལ༔ ཧོ༔གསང་སྔགས་རྡོ་རྗེའི་དམ་ཚིག་བླ་ན་མེད༔ འདི་འཐུང་ཚུལ་བཞིན་སྤྱོད་ཅིང་བསྙེན་སྒྲུབ་ཀྱིས༔ མཆོག་དང་ཐུན་མོང་དངོས་གྲུབ་མ་ལུས་པ༔ ཚེ་འདིར་ཐོབ་པར་འགྱུར་རོ་གདོན་མི་ཟ༔ ཨོཾ་བཛྲ་ས་མ་ཡ་ཛྙཱ་ན་པཉྩ་ཨ་མྲྀ་ཏ་ཧཱུྃ༔དེ་ནས་སློབ་མ་ལྷར་བསྐྱེད་ནི་བསང་སྦྱངས་དང༔ཆོས་ཐམས་ཅད་སྟོང་པའི་ངང་ལས་ནུབ་ཕྱོགས་ཨོ་རྒྱན་མཁའ་འགྲོའི་གླིང་དང་དབྱེར་མེད་པའི་སྣོད་བཅུད་ཤིན་ཏུ་རྣམ་པར་དག་པའི་འཇའ་འོད་དམར་པོའི་གཟི་བྱིན་འབར་བ༔ཟླ་གམ་སྒོ་གཅིག་པའི་ནང་དུ་སེམས་ཀྱི་ངོ་བོ་ཡི་གེ་བཾཿཡོངས་སུ་གྱུར་པ་ལས༔ རྒྱལ་བ་ཐམས་ཅད་བསྐྱེད་པའི་ཡུམ་ཉེར་བཞིའི་ཡུལ་མཁའ་འགྲོའི་གཙོ་མོ༔མཁའ་འགྲོ་ཡེ་ཤེས་མཚོ་རྒྱལ་སྐུ་མདོག་དམར་སྨུག་ཤིན་ཏུ་ཆགས་ཤིང་བཞད་པའི་ཉམས་དང་ལྡན་པ༔ ཕྱག་གཡས་པས་ཐོད་པའི་ཅང་ཏེའུ་སྙན་གྱི་ཐད་ཀར་དཀྲོལ་བས་མཆོག་གསུམ་རྒྱ་མཚོ་བྱིན་རླབས་སྤྲིན་ལྟར་འཐིབས་པ༔ ཕྱག་གཡོན་པས་ཐོད་ཁྲག་ཐུགས་ཀར་འཛིན་པས་རང་སྣང་དབང་དུ་སྡུད་ཅིང་གཞན་སྣང་ཟིལ་གྱིས་གནོན་པ༔ གནས་ཡུལ་གྱི་དཔའ་བོ་མཁའ་འགྲོའི་ཕྲིན་ལས་རླུང་ལྟར་མྱུར་བ༔ སྐུ་ལ་རུས་པའི་རྒྱན་དྲུག་དང༔ རིན་པོ་ཆེ་སྣ་ཚོགས་དང༔དྲིལ་བུ་གཡེར་ཁ་དུ་མས་རྒྱན་གྱིས་རྣམ་པར་སྤུད་པ༔ ཞབས་གཉིས་མཉམ་པའི་གར་སྟབས་ཀྱིས་གདན་ལས་བཞེངས་པ༔ སྤྱན་གསུམ་དག་པ་མཁའ་སྤྱོད་ཀྱི་ཞིང་ལ་གཟིགས་པའི་གནས་གསུམ་གྱི་ཡི་གེ་དང་ཐུགས་སྲོག་ལས་འོད་ཟེར་རབ་འབྱམས་སུ་སྤྲོས་པས་སྐུ་གསུམ་དག་པའི་ཞིང་ནས་མཁའ་འགྲོའི་གཙོ་མོ་ཡེ་ཤེས་མཚོ་རྒྱལ་དཔག་ཏུ་མེད་པ་སྤྱན་དྲངས་ནས་ཐིམ་པར་གྱུར༔ སྲོག་སྔགས་དང༔ཧ་རི་ནི་ས་ར་ཙ་ཧྲཱི་ཡ་སརྦ་བཛྲ་ཛྙཱ་ན་ཌཱཀྐི་ནི་ཨེ་ཨ་ར་ལི་ཕེཾ་ཕེཾ་ཧྲིཾ་ཧྲིཾ་ཛ༔དེ་ནས་མིག་དར་དབྱེ་བ་ནི༔ཧོ༔ཐོགས་མེད་དུས་ནས་མ་རིག་སྒྲིབ་གཉིས་ཀྱིས༔ ལྡོང་བའི་ལིང་ཐོག་ཡེ་ཤེས་གསེར་ཐུར་གྱིས༔ ལེགས་པར་ཕྱེས་པས་རང་བྱུང་ཡེ་ཤེས་སྤྱན༔ ཇི་བཞིན་མ་བཅོས་མངོན་དུ་འགྱུར་བར་ཤོག༔ཛྙཱ་ན་ཙཀྵུ་པྲ་ཝེ་ཤ་ཡ་ཕཊ༔ མེ་ཏོག་འབུལ་བ་ནི༔ བདག་གིས་སྔོན་ནས་ལས་ཀྱི་འབྲེལ་བ་ཡི༔ ཡེ་ཤེས་རིགས་ལྔའི་དཀྱིལ་འཁོར་གང་ལེགས་པར༔རྟེན་འབྲེལ་ལྷ་རྫས་མེ་ཏོག་འདི་འབུལ་བས༔ ཡི་དམ་ལྷ་ཡི་རིགས་དེ་རྟོགས་པར་ཤོག༔བཛྲ་པུཥྤེ་པྲ་ཏིཙྪ་ཧོ༔ དེ་ནས་བུམ་དབང་བསྐུར་བ་ནི༔ཨོཾ༔ རིན་ཆེན་མཚན་ལྡན་བཀྲ་ཤིས་བུམ་པ་བཟང༔ བུམ་བཅུད་ཟག་མེད་ཡེ་ཤེས་བདུད་རྩིའི་རྒྱུན༔ སྐལ་ལྡན་རྡོ་རྗེའི་བུ་ལ་དབང་བསྐུར་བས༔ཡེ་ཤེས་མཚོ་རྒྱལ་སྐུ་ཡི་དབང་ཐོབ་ཤོག༔ རྩ་སྔགས་དང༔ ཀཱ་ཡ་ཨ་བྷི་ཥིཉྩ་ཧཱུྃ༔རྗེས་འབྲེལ་དུ་སྐུའི་དབང་ནི༔ ཧོ༔ ཉེར་བཞིའི་ཡུལ་གྱི་གཙོ་མོ་མཚོ་རྒྱལ་རྗེ༔སྐུ་གསུམ་ཌཱཀྐིའི་སྤྱི་དཔལ་རྣལ་འབྱོར་མས༔ སྐལ་ལྡན་རྡོ་རྗེའི་བུ་ལ་དབང་བསྐུར་བས༔སྣང་སྟོང་ལྷ་སྐུ་བསྒོམས་པའི་དབང་ཐོབ་ཤོག༔ རྩ་སྔགས་དང༔ཀཱ་ཡ་ཨ་བྷི་ཥིཉྩ་ཨོཾ༔ གསང་དབང་ནི༔ ཨཱཿ བདེ་སྐྱོང་དུམ་བུ་གཅིག་པའི་ཀ་པཱ་ལར༔ ཐབས་ཤེས་ཟག་མེད་དཀར་དམར་བདུད་རྩིའི་རྒྱུན༔ སྐལ་ལྡན་རྡོ་རྗེའི་བུ་ལ་དབང་བསྐུར་བས༔ ཡེ་ཤེས་མཚོ་རྒྱལ་གསུང་གི་དབང་ཐོབ་ཤོག༔རྩ་སྔགས་དང༔ ཝཱཀྐ་ཨ་བྷི་ཥིཉྩ་ཧཱུྃ༔ རྗེས་འབྲེལ་གསུང་གི་དབང་ནི༔ཧོ༔ སྒྲ་ཚིག་བརྗོད་མེད་རང་བྱུང་རྡོ་རྗེའི་དབྱངས༔ ཕྲིན་ལས་ལྷུན་གྲུབ་རིགས་སྔགས་ཀུན་གྱི་གཙོ༔ སྐལ་ལྡན་རྡོ་རྗེའི་བུ་ལ་དབང་བསྐུར་བས༔ གྲགས་སྟོང་རྡོ་རྗེའི་བཟླས་པའི་དབང་ཐོབ་ཤོག༔རྩ་སྔགས་དང༔ ཝཱཀྐ་ཨ་བྷི་ཥིཉྩ་ཨཱཿ ཤེར་དབང་ནི༔ ཧཱུྃ༔ སྔགས་ཀྱི་ཉེ་རྒྱུ་གསང་སྔགས་བླ་མེད་རྫས༔ བདེ་ཆེན་ཡེ་ཤེས་དོན་སྟོན་ཌཱཀྐི་ཡིས༔ སྐལ་ལྡན་རྡོ་རྗེའི་བུ་ལ་དབང་བསྐུར་བས༔ ཡེ་ཤེས་མཚོ་རྒྱལ་ཐུགས་ཀྱི་དབང་ཐོབ་ཤོག༔ རྩ་སྔགས་དང༔ ཙིཏྟ་ཨ་བྷི་ཥིཉྩ་ཧཱུྃ༔ རྗེས་འབྲེལ་ཐུགས་སྲོག་གི་དབང་ནི༔ཧོ༔ སྐུ་གསུམ་ཡེ་ཤེས་འདུ་འབྲལ་མེད་པའི་སྲོག༔ རང་བྱུང་ལྷུན་གྲུབ་ཡི་གེ་འབྲུ་གཅིག་གིས༔སྐལ་ལྡན་རྡོ་རྗེའི་བུ་ལ་དབང་བསྐུར་བས༔རིག་སྟོང་འོད་གསལ་རྟོགས་པའི་དབང་ཐོབ་ཤོག༔ ཙིཏྟ་ཨ་བྷི་ཥིཉྩ་ཧཱུྃ༔ ཚིག་དབང་ནི༔ཧོ༔ གདོད་ནས་ཀ་དག་ལྷུན་གྲུབ་འདུས་མ་བྱས༔ རང་བྱུང་ཡེ་ཤེས་མཚོན་པའི་འཇའ་ཤེལ་གྱིས༔སྐལ་ལྡན་རྡོ་རྗེའི་བུ་ལ་དབང་བསྐུར་བས༔ཡེ་ཤེས་མཚོ་རྒྱལ་གསང་གསུམ་དབང་ཐོབ་ཤོག༔ རྩ་སྔགས་དང༔ སརྦ་ཛྙཱ་ན་ཨ་བྷི་ཥིཉྩ་ཧྲཱི༔ རྗེས་འབྲེལ་གཏོར་མའི་དབང་ནི༔ ཧོ༔དམ་རྫས་སྣ་ཚོགས་འཚོགས་པའི་བ་ལིང་ཏ༔ཡེ་ཤེས་ཡོན་ཏན་ལུས་ཟུངས་བསྐྱེད་པའི་རྫས༔སྐལ་ལྡན་རྡོ་རྗེའི་བུ་ལ་དབང་བསྐུར་བས༔སྒོ་གསུམ་སྒྲིབ་དག་རྡོ་རྗེ་གསུམ་སྨིན་ཤོག༔རྩ་སྔགས་དང༔སརྦ་ཛྙཱ་ན་མ་ཧཱ་བ་ལིང་ཏ་ཀཱ་ཡ་ཝཱཀྐ་ཙིཏྟ་ཨ་བྷི་ཥིཉྩ་ཧཱུྃ༔ མཐའ་རྟེན་བཀྲ་ཤིས་བསྔོ་སྨོན་སོགས༔ རྗེས་ཆོག་གཞན་དང་མཐུན་པར་བྱ༔ ཟབ་ཏིག་རིན་ཆེན་ཆོས་ཀྱི་སྐོར༔ཡི་གེ་མེད་པ་གསུང་བའི་ཆོས༔ ཤིན་ཏུ་ཟབ་པའི་མཐར་ཐུག་གཅིག༔ཡེ་ཤེས་མཁའ་འགྲོའི་ཟབ་སྒྲུབ་འདི༔སྣོད་ལྡན་ཆོས་བདག་བུ་ལ་རྒྱ༔ བཀའ་སྲུང་དྲེགས་པའི་ཚོགས་ཀྱིས་སྲུངས༔འབྲེལ་ཚད་མཁའ་འགྲོའི་གདུལ་བྱར་ཤོག༔ས་མ་ཡཱ༔ རྒྱ་རྒྱ་རྒྱ༔ གཏེར་རྒྱ༔ སྤས་རྒྱ༔ གཏད་རྒྱ༔ ཟབ་རྒྱ༔ གུ་ཧྱ༔ བརྡ་ཐིམ༔ ཞེས་ཟབ་གཏེར་ཆོས་ཀྱི་བདག་པོར་རྡོ་རྗེའི་ལུང་བསྟན་ཐོབ་པ་ལ་ཐང་སྤྲུལ་བའི་སྐུ་རིན་པོ་ཆེ་འཇིགས་མེད་ཡེ་ཤེས་བསྟན་འཛིན་རྒྱ་མཚོས་བསྐུལ་ངོར་དགེ་བསྙེན་འབྲོང་རིའི་ཤར་གྱི་དབེན་གནས་བཀྲ་ཤིས་ཆོས་ཁྲི་སྙན་གྲགས་དགའ་འཁྱིལ་ནས་ཨོ་རྒྱན་ཕྲིན་ལས་གླིང་པས་གཏན་ལ་ཕབ་པའི་ཡི་གེའི་རིས་བྱེད་བསྐུལ་བ་པོ་ཉིད་ཀྱིས་བགྱིས་པའོ།།སརྦ་མངྒ་ལཾ། དགེའོ།། མཁའ་འགྲོ་གསང་བའི་ཆོས་སྐོར་ལས༔ རྟེན་འབྲེལ་པྲ་བརྟགས་གསལ་བའི་མེ་ལོང་བཞུགས༔ལེགས་ཉེས་ཆོས་རྣམས་མ་འདྲེས་སོ་སོར་སྟོན༔ ཀུན་གཟིགས་ཡེ་ཤེས་མཁའ་འགྲོའི་སྐུ་ལ་འདུད༔ བབ་ཅོལ་ལ་སོགས་རྨོངས་པའི་དྲི་བྲལ་ཕྱིར༔ མངོན་སུམ་སྟོན་པའི་པྲ་ཁྲིད་ཟབ་མོ་བསྟན༔ ས་མ་ཡ༔ མེ་ལོང་གཡའ་བྲལ་སིནྡྷུ་ར་དང་ནི༔ གི་ཝཾ་གུར་ཀུམ་ཆུ་ཡིས་ལེགས་པར་བྱུགས༔ རང་ཉིད་མཚོ་རྒྱལ་དཀར་མོ་མེ་ལོང་དང༔གསེར་ཐུར་འཛིན་པ་ཀྲོང་གིས་གསལ་བར་བསྐྱེད༔ མེ་ལོང་དཀྱིལ་འཁོར་འོད་ཟེར་ཅན་མ་སོགས༔ པྲ་ཡི་ལྷ་མོ་ཉི་རྡུལ་འཕྲོས་བཞིན་གསལ༔ རྩ་སྔགས་མཐར༔ཨོཾ་ཀ་ར་ཀ་ར་ཐིབས་ས་ཐིབས་སེ་མ་མ་ཤིནྟཾ་སྒྲིབ་བྱེད་སོལ༔ ཀུན་མཐོང་པྲ་སྟོན་སྭཱ་ཧཱ༔ བྱི་ལ་ནག་མོ་ཁྱི་རྒྱ་བོ༔མུན་མཐོང་བྱ་ཡི་སྒྲོ་ར་བཅས༔ མིག་སྨན་བྱུགས་པས་རང་གིས་མཐོང༔གཞན་པྲ་བྱེད་ན་ཆུ་གཙང་བསྔགས༔ སྐྱ་ཀ་ལ་སོགས་ལེགས་ཉེས་སྟོན༔ བྱ་སྒྲོས་མིག་དབྱེས་ལྷག་ཏུ་སྟོན༔དེ་ལྟར་པྲ་བརྟགས་ལེགས་ཉེས་ཀྱིས༔ བརྡ་གཟུགས་རི་མོ་ཅི་ཤར་ཡང༔ ཤེས་རབ་བློ་ཡིས་ལེགས་དཔྱད་དེ༔ཡིད་རྟོན་གནས་སུ་སྙེམ་བྲལ་འཇོག༔ ཐེ་ཚོམ་ཅན་གྱིས་སྤྱོད་ཡུལ་མིན༔སྤངས་བླང་སྣ་ཚོགས་འཆོལ་བར་འགྱུར༔ དེའི་ཚུལ་མཁས་པས་ཤེས་པ་གྱིས༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔གཏད་རྒྱ༔གསང་རྒྱ༔ཕྲིན་ལས་གླིང་པས་སོ། །